laion/Wikipedia-Exotic huggingface dataset:
פסגת פלאנה

פסגת פלאנה (באנגלית: Plana Peak; בבולגרית: връх Плана) היא פסגה המכוסה ברובה קרח, ברכס לבסקי שבהרי טנגרה, באי ליווינגסטון, באיי שטלנד הדרומיים, שבאנטארקטיקה. הפסגה מתנשאת מעל קרחון יורון שמצפון לה, ומעל יובלי קרחון יורון שממזרח וממערב לפסגה. הפסגה ממוקמת 2.21 קילומטרים צפונית - צפון-מערבית לפסגת גרייט נידל (פסגת המחט השקרית); 2.66 קילומטרים צפונית - מזרחית מפסגת לבסקי; ו-2.45 קילומטרים מערבית - צפון-מערבית לפסגת הלמט. גובהה של הפסגה 740 מטרים מעל פני הים. הפסגה מופתה לראשונה במסגרת הסקר הטופוגרפי הבולגרי Tangra 2004/05, ולאחר מכן בשנת 2005 ובשנת 2009. הפסגה נקראת על שם הר פלאנה שבמערב בולגריה. הטיפוס הראשון לפסגת ההר בוצעה ב-8 בינואר 2015, על ידי ד. בויאנוב (D. Boyanov), נ. פטקוב (N. Petkov) וא. שופוב (A. Shopov). הגאזט האנטארקטי הבולגרי (בבולגרית) תצלום לוויין של אזור הפסגה, תוך סימון אתרים נוספים באזור באתר copernix נתונים כלליים
הירונימוס הקדוש כותב

האם התכוונתם ל... הירונימוס הקדוש כותב (בורגזה) – יצירתו של האמן האיטלקי קאראווג'ו המתארת את הירונימוס הקדוש מתרגם את התנ"ך. יצירה זו מצויה בגלריה בורגזה שברומא הירונימוס הקדוש כותב (ולטה) – יצירתו של האמן האיטלקי קאראווג'ו המתארת את הירונימוס הקדוש מתרגם את התנ"ך. יצירה זו מצויה בוולטה שבמלטה
קיליאן ניקיימה

קיליאן בסבה גיקה ניקיימה (בצרפתית: Killian Basba Geeke Nikiema; נולד ב-22 ביוני 2003 בדראכטן שבהולנד) הוא כדורגלן בורקינאי-הולנדי המשחק בעמדת השוער בקבוצת דן האג מליגת המשנה ההולנדית ובנבחרת בורקינה פאסו. בגיל 4 החל ניקיימה לשחק באקדמיה של פורשכוטן '97 כקשר כנף, ובגיל 15 עבר לשחק כשוער. בשנת 2016 הצטרף ניקיימה למחלקת הנוער של דן האג, וב-9 במאי 2019 חתם על החוזה המקצועני הראשון שלו במועדון. ניקיימה, בן לאב בורקינאי ולאם הולנדית, שיחק בנבחרות הצעירות של הולנד. ב-4 בספטמבר 2019 ערך ניקיימה את הופעת הבכורה שלו בנבחרת בורקינה פאסו, בניצחון 1-0 על נבחרת לוב במשחק ידידות. הוא נכלל בסגל נבחרת בורקינה פאסו לקראת טורניר גביע אפריקה לאומות 2021. נכלל בסגל נבחרת בורקינה פאסו לטורניר גביע אפריקה לאומות 2023. קיליאן ניקיימה, באתר Transfermarkt קיליאן ניקיימה, באתר Soccerway קיליאן ניקיימה, באתר WorldFootball.net קיליאן ניקיימה, באתר National Football Teams קיליאן ניקיימה, באתר FootballDatabase.eu קיליאן ניקיימה, באתר ESPN Transfert: Kilian Nikièma signe son premier contrat professionnel avec Ado Den Haag באתר Faso Sport, ‏ 9 במאי 2019 (בהולנדית) ELSON HOOI MATCHWINNER BIJ CURAÇAO, MOOIE PRIMEUR KILIAN NIKIEMA באתר הרשמי של דן האג, 8 בספטמבר 2019 (בהולנדית) ADO’s jeugdoelman Kilian Nikiema in voorlopige selectie Oranje O17 באתר Haaglanden Voetbal, ‏ 24 בספטמבר 2019 (בהולנדית) Burkina Faso announce 27-man TotalEnergies AFCON squad באתר קונפדרציית הכדורגל של אפריקה, 22 בדצמבר 2023 (באנגלית)
מעגל מיקרוגל מונוליטי

מעגל מיקרוגל מונוליטי, או MMIC (לעיתים מבוטא "מימיק"), הוא סוג של מעגל משולב (IC) הפועל בתדרי מיקרוגל (300 מגה-הרץ עד 300 גיגה-הרץ). מעגלים אלה מבצעים בדרך כלל פונקציות כגון ערבוב מיקרוגלי, הגברת עוצמה, הגברה עם רעש נמוך ומיתוג בתדר גבוה. מעגלי MMIC הם אנלוגיים או שילוב של אנלוגיים ודיגיטליים. כניסות ויציאות בהתקני MMIC מותאמות לעיתים קרובות לעכבה אופיינית של 50 אוהם. זה הופך אותם לקלים יותר לשימוש, מכיוון שבמקרה זה שרשור של מעגלי MMIC אינו מצריך רשת תיאום חיצונית. בנוסף, רוב[דרוש מקור] ציוד הבדיקה המיקרוגלי מיועד לפעול בסביבה של 50 אוהם. MMICs קטנים בממדיהם (בסביבות 1 עד 10 מילימטר רבוע) וניתנים לייצור המוני, מה שאפשר את התפשטותם של מכשירים בתדר גבוה כגון טלפונים סלולריים. MMICs יוצרו במקור באמצעות גליום ארסניד (GaAs), מוליך למחצה מורכב III-V. יש לו שני יתרונות מובנים על פני סיליקון (Si), החומר המסורתי למימוש IC: מהירות מכשיר (טרנזיסטור) ומצע מבודד למחצה. שני הגורמים עוזרים בתכנון של פונקציות מעגלים בתדר גבוה. עם זאת, המהירות של טכנולוגיות מבוססות סיליקון עלתה בהדרגה ככל שהגודל של טרנזיסטורים קטן, ופותחו שיטות לייצר MMICs גם בטכנולוגיית סיליקון. היתרון העיקרי של טכנולוגיית סיליקון הוא עלות הייצור הנמוכה שלה בהשוואה ל-GaAs. קוטרי פרוסות סיליקון גדולים יותר (בדרך כלל 8 אינץ' עד 12 אינץ' בהשוואה ל-4 אינץ' עד 8 אינץ' עבור GaAs) ועלויות הפרוסות נמוכות יותר, מה שתורם ל-IC זול יותר. במקור, MMICs השתמשו בטרנזיסטורי אפקט שדה מתכת מוליכים למחצה (MESFETs) כהתקן הפעיל. לאחרונה טרנזיסטורים בעלי ניידות אלקטרונית גבוהה (HEMT), HEMT פסאודומורפיים וטרנזיסטורים דו-קוטביים בעלי הטרו-צמתים הפכו נפוצים. טכנולוגיות III-V אחרות, כגון אינדיום פוספיד (InP), הוכחו כבעלות[דרוש מקור] ביצועים טובים ל-GaAs במונחים של רווח, תדר חיתוך גבוה יותר ורעש נמוך. עם זאת, הם גם נוטים להיות יקרים יותר בגלל גודלם הקטן יותר של הפרוסות ושבריריות חומר גבוהה יותר. סיליקון גרמניום (SiGe) היא טכנולוגיית מוליכים למחצה מרוכבים מבוססת סיליקון, המציעה טרנזיסטורים מהירים יותר ממכשירי סיליקון רגילים, אך עם יתרונות עלות דומים. גליום ניטריד (GaN) הוא גם אופציה עבור MMICs. מכיוון שטרנזיסטורי GaN יכולים לפעול בטמפרטורות גבוהות בהרבה ולעבוד במתחים גבוהים בהרבה מאשר טרנזיסטורי GaAs, הם יוצרים מגברי כוח אידיאליים בתדרי מיקרוגל. מעגלי מיקרוגל מונוליטיים נמצאים בשימוש בפלאפונים סלולריים, בלווייני תקשורת ואיכון ובמערכות תקשורת ומכ"ם. מעגל היברידי קו תמסורת Practical MMIC Design, Steve Marsh, published by Artech House ISBN 1-59693-036-5 RFIC and MMIC Design and Technology, editors I. D. Robertson and S. Lucyszyn, published by the IEE (London) ISBN 0-85296-786-1 מדיה וקבצים בנושא מעגל מיקרוגל מונוליטי בוויקישיתוף "A reprieve for Moore's Law: milspec chip writes computing's next chapter". Ars Technica. 2016-06-09. נבדק ב-2016-06-14. Microprocessor circuits, Britannica, ‏30 בנובמבר 2017
שרי סטונר

שרי סטונר (באנגלית: Sherri Stoner; נולדה ב-16 ביולי 1959) היא שחקנית אמריקאית. סטונר נולדה בסנטה מוניקה, היא שיחקה בתפקידי אורח במספר סדרות טלוויזיה וביניהן ב"בית קטן בערבה", ב-1984 שיחקה בסרט המדע הבדיוני "Impulse", ב-1986 שיחקה בסרט הקומדיה השחורה "Reform School Girls" הנחשב כסרט פולחן. היא שימשה כמודל עבור עיצוב ההנפשה בפיתוח דמותה של אריאל ב"בת הים הקטנה" ובדמותה של בל ב"היפה והחיה". היא הייתה בין כותבי התסריט של הסרטים "קספר" ו-"My Favorite Martian" בו שיחק בין היתר כריסטופר לויד, היא הפיקה את הסדרה "עלילות טייני טון". מדיה וקבצים בנושא שרי סטונר בוויקישיתוף שרי סטונר, במסד הנתונים הקולנועיים IMDb (באנגלית) שרי סטונר, במסד הנתונים הקולנועיים KinoPoisk (ברוסית)
אבובכר סוואדוגו

באבאיורה אבובכר סוואדוגו (בצרפתית: Babayouré Aboubacar Sawadogo; נולד ב-10 באוגוסט 1989 בבובו-דיאולסו שבבורקינה פאסו) הוא כדורגלן בורקינאי המשחק בעמדת השוער בקבוצת RC קדיוגו מליגת העל הבורקינאית ובנבחרת בורקינה פאסו. סוואדוגו החל את הקריירה המקצוענית שלו ב-RC קדיוגו מליגת העל הבורקינאית. ב-9 באוגוסט 2018 חתם בא-נג'ום מהליגה הסעודית השנייה. ב-1 ביולי 2019 חתם ב-AS דואנס מליגת העל הבורקינאית. ב-1 ביולי 2020 חזר ל-RC קדיוגו מליגת העל הבורקינאית. ב-4 במאי 2017 ערך סוואדוגו את הופעת הבכורה שלו בנבחרת בורקינה פאסו, בתיקו 1-1 נגד נבחרת בנין במשחק ידידות. הוא היה חלק מסגל הנבחרת בטורניר גביע אפריקה לאומות 2017, אך לא שיחק בטורניר. הוא נכלל בסגל נבחרת בורקינה פאסו לקראת טורניר גביע אפריקה לאומות 2021. אבובכר סוואדוגו, באתר Transfermarkt אבובכר סוואדוגו, באתר Soccerway אבובכר סוואדוגו, באתר WorldFootball.net אבובכר סוואדוגו, באתר National Football Teams אבובכר סוואדוגו, באתר FootballDatabase.eu אבובכר סוואדוגו, באתר ESPN النجوم يوقع مع الحارس الدولي “البوركيني “أبوبكر” באתר hasanews, ‏ 9 באוגוסט 2018 (בערבית)
תומאס האנזון

תומאס האנזון (בשוודית: Thomas Hanzon; נולד ב-20 ביוני 1962) הוא שחקן קולנוע, טלוויזיה ותיאטרון שוודי, ידוע בשל עבודתו עם הבמאי אינגמר ברגמן. האנזון נולד במחוז סטוקהולם. הוא התגלה על ידי מפיק בתיאטרון בסטוקהולם וב-1985 החל להופיע בתיאטרון, עבודתו במקום הופסקה עקב כך שאינו היה בוגר לימודי משחק. ב-1987 הופיע לראשונה בקולנוע בסרטו של הבמאי הבריטי קולין נוטלי, וב-1997 שיחק בסרט המתח "Tic Tac" אשר היה מועמד לפרס אוסקר בקטגוריית הסרט הבינלאומי הטוב ביותר. ב-2000 שיחק בסרטה של ליב אולמן "Trolösa", ובאותה שנה שיחק את בעלה של הדמות הראשית בסרט פעם בחיים. הוא דיבב את הנסיך אריק בשוודית בסרט "בת הים הקטנה 2: השיבה לים" ואת הלורד שן בסרט "קונג פו פנדה 2". הוא היה במערכת יחסים עם השחקנית לנה אנדרה ולהם שני ילדים משותפים. מדיה וקבצים בנושא תומאס האנזון בוויקישיתוף אתר האינטרנט הרשמי של תומאס האנזון תומאס האנזון, במסד הנתונים הקולנועיים IMDb (באנגלית)
גרציה קאסין

גרציה קאסין (או גראסיה קאסין; בערבית: جراسيا قاصين, בתעתיק מדויק: גראסיא קאצין; 12 ביוני 1900, קהיר – 2 בדצמבר 1977, חיפה) הייתה שחקנית קולנוע יהודייה-מצרית. נכנסה לתחום המשחק בהשראת אחותה הגדולה, השחקנית סאלחה קאסין, ונחשבה לשחקנית היהודיה הראשונה במצריים שעלתה לישראל, ועל כך התכחשה לה אחותה. נולדה בקהיר למשפחה יהודית. אחותה הייתה השחקנית סאלחה קאסין. היא חייתה וגדלה במצרים, וכך גם אבות אבותיה. היא נכנסה לתחום הקולנוע המצרי בשנות העשרים של המאה העשרים והשתתפה ביותר מסוג אחד של עשייה אומנותית. היא החלה את דרכה המשמעותית בשנת 1936, כשהשתתפה בסרט הז'נדרם, בו כיכבו עלי אלכּסאר, זוזו לביב וזכייה אבראהים. את הסרט ביים אחמד אל-משרקי. היא שיתפה פעולה עם אחותה, סאלחה קאסין, במספר סרטים מצריים. כמו כן השתתפה בסרטים רבים עם כמה מהכוכבים הגדולים ביותר במצרים עד שנת 1953. הסרט האחרון שהשתתפה בו היה בשנת 1953 "האהובים עשקו אותי", בו שיחקה בתפקיד של גברת ענאיאת. לאחר מכן עלתה לישראל באותה השנה. לאחר עלייתה לישראל, הוקרן הסרט שלה עם האמן אחמד רמזי, בשם "קול מהעבר", בשנת 1956. לא ידוע על חייה האישיים או על נישואיה. היא נפטרה בשנת 1977 ונקברה בישראל קרוב לגיל 77, לאחר שסבלה ממחלות זקנה רבות. 1936 – הז'נדרם (خفير الدرك) 1941 – ניצחון הנעורים (انتصار الشباب) 1946 – משחק השש (لعبة الست), שיחקה בתפקיד לקוחה בחנות של איזאכ. 1946 – העבר הלא ידוע (الماضي المجهول), שיחקה בתפקיד קרובת משפחה. 1946 – שפתון (أحمر شفايف) 1947 – ליבי - מדריכי (قلبي دليلي), שיחקה בתפקיד אורחת במסיבה. 1947 – הטוב ביותר (البريمو) 1948 – לקראת התהילה (نحو المجد) 1949 – פאטמה, מאריקא וראשיל - (فاطمة وماريكا وراشيل), שיחקה בתפקיד אמה של ראשיל. 1949 – גברת שדה (عفريتة هانم) 1949 – רחוב הלהטוטן (شارع البهلوان), שיחקה בתפקיד דודתו של סעיד. 1949 – האדון המצרי (المصري أفندي), שיחקה בתפקיד הסבתא. 1950 – העלמה אמא (الآنسة ماما), שיחקה בתפקיד מנהלת המקלט. 1951 – ללא פרידה (من غير وداع), שיחקה בתפקיד ג'מילה האנם. 1951 – אסמאעיל יאסין בבית רדוף הרוחות (إسماعيل ياسين في بيت الأشباح), שיחקה בתפקיד ג'מילה האנם. 1952 – כרצונך (على كيفك) 1952 – המנצח (المنتصر), שיחקה בתפקיד גברת בגן. 1953 – האהובים עשקו אותי (ظلموني الحبايب), שיחקה בתפקיד ענאיאת האנם - דודתו של רפעת. 1956 – קול מהעבר (صوت من الماضي) גרציה קאסין, במסד הנתונים הקולנועיים IMDb (באנגלית) جراسيا قاصين ديانتها زوجها جنسيتها وفاتها معلومات عنها وصور, באתר awqatk.com Gracia Kassin, באתר wikipe.wiki/wiki/ar/جراسيا_قاصين جراسيا قاصين באתר elcinema.com ערך זה הוא קצרמר בנושא אישים ובנושא קולנוע. אתם מוזמנים לתרום לוויקיפדיה ולהרחיב אותו.
American Edit

American Edit (בתרגום חופשי: "עריכה אמריקאית") הוא אלבום מאשאפ מאת התקליטנים Party Ben ו-Team9 המבוסס על שירי האלבום American Idiot מאת גרין דיי. הכינוי המשותף של השניים, דין גריי (Dean Gray), הוא ביטוי משוכל של "גרין דיי". האלבום נוצר ללא כוונת רווח והופץ בחינם באמצעות אתר אינטרנט ייעודי ב-18 בנובמבר 2005. דין גריי ביקשו ממאזינים שנהנו מהאלבום לתרום לארגוני צדקה שנתמכים בין השאר על ידי גרין דיי. האלבום, המורכב מ-10 מאשאפים וכן רמיקס אחד, משלב בין שירי American Idiot למגוון אמנים, כגון קניה וסט, ג'וני קאש, KLF, אואזיס, אירוסמית', קווין, U2, סקס פיסטולס, האיגלס, הביטלס, ועוד. לטענת היוצרים, מטרת האלבום המקורית הייתה להדגים למאזינים איך "גרין דיי גנבו ריפים משירי רוק אחרים", אך בהמשך התהליך העידו שיצרו "שירים חדשים מדהימים" ולכן החליטו להפיץ את האלבום כולו ברשת. סולן להקת גרין דיי, בילי ג'ו ארמסטרונג, נתן את ברכתו לאלבום וקרא לו "מגניב מאוד". עם זאת, ב-28 בנובמבר 2005, עשרה ימים בלבד לאחר יציאתו, האתר נמחק לאחר שלצמד נשלח מכתב הפסקת פעילות לצמיתות מחברת התקליטים של גריין דיי, וורנר מיוזיק. האתר עלה חזרה לאוויר זמן קצר לאחר מכן, אך ללא קישורי הורדה. למרות הסרת האלבום, American Edit נפוץ מפה לאוזן דרך אתרי שיתוף קבצים ואף הושמע במלואו בתחנת הרדיו 91X של סן דייגו. ב-13 בדצמבר, באישורם של דין גריי, פצחו מעריצי האלבום והלהקה המקורית במחאת רשת בשם "Dean Grey Tuesday" ("יום שלישי של דין גריי"), במהלכה הופצו שירי האלבום להורדה במאות אתרי מוזיקה בצורת טורנטים, קובצי MP3 או ארכיוני ZIP. בנוסף, פורסמו קליפי וידאו לא רשמיים של כמה משירי האלבום. ב-11 באוגוסט 2006, לציון יום ההולדת השלישי של מועדון הלילה DNA Lounge בסן פרנסיסקו, גרסה קצרה של האלבום באורך ארבעה שירים בוצעה בהופעה חיה. בשנת 2008, עלתה לאתר The Pirate Bay גרסה "מורחבת" ולא רשמית של American Edit מאת DJ Pegasus, תקליטן שאין לו קשר לאלבום המקורי. בנוסף ל-11 שירי האלבום המקוריים, הגרסה כוללת ארבעה שירי מאשאפ חדשים. American Jesus (8:40) Dr. Who on Holiday (4:57) (4:42) Boulevard of Broken Songs The Bad Homecoming (Waiting) (3:25) St. Jimmy the Prankster (2:22) Novocaine Rhapsody (4:18) Impossible Rebel (2:05) Ashanti's Letterbomb (4:32) Greenday Massacre (3:43) Whatsername (Susanna Hoffs) (3:28) Boulevard of Broken Songs (Dance Mix) (6:19) Can't Get a Life (2:05) Country Basket (2:55) I Like American Idiots (5:18) Greenday Triple Tracker (7:39) מידע על האלבום American Edit באתר MusicBrainz American Edit באתר Discogs https://www.punknews.org/review/5147/dean-gray-american-edit https://web.archive.org/web/20120609025751/http://www.popmatters.com/pm/review/dean_gray_american_edit/ ג'יימס מונגומרי, Green Day Mash-Up Leads To Cease-And-Desist Order, Grey Tuesday-Style Protest, MTV, ‏20 בדצמבר, 2005 NMe, Legal action to stop Green Day remix, NMe, ‏21 בדצמבר, 2005 Dean Gray Tuesday הוא אזכור למחאה דומה בשם Grey Tuesday (באנגלית), שפצחה גם היא לאחר הסרת אלבום המאשאפ The Grey Album מאת דיינג'ר מאוס בעקבות איום משפטי. DNA Lounge, "Smash-Up Derby presents "Dean Gray: American Edit – The Theatrical Experience", Bootie, ‏11 באוגוסט, 2006
אסתר טוקר

אסתר גיטל טוקר (נולדה ב-1967) היא סופרת חרדית-ישראלית. אסתר גיטל נולדה ליאיר וסימה הוניגסברג. היא כלתה של מנוחה טוקר, אשר ערכה עריכה ספרותית חלק מספריה. ב-2019 הוציאו השתיים ספר העוסק ביחסים בין חמות וכלה. טוקר פרסמה עשרות ספרים לנוער ומבוגרים, חלק מספריה התפרסמו בעיתון "יתד נאמן" ובשבועון "משפחה". רוב ספריה הם ספרי מתח העוסקים בשאלות מהותיות הנוגעות לחיים. טוקר עובדת גם כעובדת סוציאלית ומטפלת בשיטת הטיפול CBT. טוקר נשואה וגרה בירושלים. ב-30 בנובמבר 2023 נפצעה באורח קשה בפיגוע הירי ביציאה מירושלים. אופק הפוך (תשע"ו) בת ערובה (תשע"ג) בומרנג (תשס"ז) בית הנשרים (תש"פ) במאבק עם הצל (תשס"ו) גג על גג (תשע"ג) דלת נעולה (תשס"ה) דמות הצללים (תשס"ח) החוקר (תשס"ט) חיים על חשבון (תשס"ט) חמותי ואני (תש"פ) יהלומי דמים (תשע"ז) כלים שלובים (תשס"ו) כרטיס לחיים (תשע"ד) למצוא מכנה משותף (תשע"א) מי אתה באמת? (תשע"ה) מילים שיודעות לגעת (תשע"ד) מסך השתיקה (תש"ע) משבצת תפוסה (תשע"א) משקל נגד (תשס"ט) קרובה רחוקה (תשע"ה) שחמט (תשס"ח) תעתועי ראיה (תשס"ה) מידע על אסתר טוקר בקטלוג הספרייה הלאומית הספרים של אסתר טוקר, באתר "סימניה" חמותי ואני | מנוחה טוקר, אסתר טוקר | הספרייה הלאומית, באתר www.nli.org.il אסתר טוקר - אגודת היועצים והמטפלים במשפחה בישראל, באתר www.acft.org.il ציוץ של רדיו קול חי ברשת איקס ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אסתר טוקר".
לנדאו על האיזר

לנדאו על האיזר (בגרמנית: Landau an der Isar) היא עיירה בדרום-מזרח בוואריה שבגרמניה, כ-120 ק"מ מזרחית למינכן על גדת הנהר איזר. העיר הוקמה בשנת 1224 על ידי לודוויג הראשון, דוכס בוואריה. לפני זה במקום היה יישוב כפרי שהוזכר לראשונה בשנת 1074. בשנת 1504, בעקבות לחימה באזור, העיר נשרפה כליל. בשנת 1743, במהלך מלחמת הירושה האוסטרית, העיירה נהרסה פעם נוספת. למרות האירועים, בעיר נשמרו מספר כנסיות ישנות. בשנת 1875 היישוב חובר למערכת מסילת רכבת. בשנת 1972, בעקבות רפורמה, סופחו לעיר מספר מיישובי הסביבה. בשנת 2020 התגוררו בה כ-14 אלף תושבים. בעיר קיימים מספר מפעלי תעשייה, לרבות המטה הראשי של חברת Einhell שהוקמה על ידי תושב העיר. מדיה וקבצים בנושא לנדאו על האיזר בוויקישיתוף אתר האינטרנט הרשמי של לנדאו על האיזר
כנסיית נוטרדאם דה לורד

כנסיית נוטרדאם דה לורד (בצרפתית: Église Notre-Dame-de-Lourdes de Casablanca) היא כנסייה קתולית מודרניסטית בקזבלנקה, מרוקו. היא נבנתה בשנת 1954 על ידי האדריכל אכיל דנגלטר והמהנדס גסטון צימר. נמצאת בכיכר אירופה, כולה מקשת בטון וצורתה כאונייה. האטרקציה העיקרית של כנסיית נוטרדאם דה לורד היא עבודת הזכוכית של אמן הוויטראז' המפורסם בעולם גבריאל לואר. גם כניסת הבטון הארוכה שלה ראויה לציון. מדיה וקבצים בנושא כנסיית נוטרדאם דה לורד בוויקישיתוף "L'Église Notre-Dame-de-Lourdes de Casablanca raconte son histoire". Aujourd'hui le Maroc (בצרפתית). "Reportage/ Casablanca : la belle ambiance de la Messe de Noël à Notre-dame de Lourdes". 2M (בצרפתית). קזבלנקה - דאר אלביידה, באתר הפדרציה העולמית של יהדות מרוקו (ע"ר) "Casablanca guide book". Morocco.FalkTime (באנגלית אמריקאית). 2018-06-11. "Church of Notre-Dame de Lourdes | Casablanca, Morocco Attractions". Lonely Planet (באנגלית). ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "כנסיית נוטרדאם דה לורד".
פרייזר (קולורדו)

פרייזר (אנגלית: Fraser) היא עיירה במדינת קולורדו שבארצות הברית. בשנת 2020 התגוררו ביישוב 1,400 תושבים, גידול של 15% לעומת מפקד של שנת 2010. תחנת דואר במקום פועלת משנת 1876. במהלך המחצית הראשונה של המאה ה-20 ביישוב פעלה סוזן אנדרסון ובמשך 49 שנים היא הייתה הרופא היחידה באזור. על פעילותה המסורה היא נכללה בהיכל התהילה של קולורדו לנשים. לאחר מלחמת העולם השנייה בעיירה הוקם מחנה שבויים. היישוב הוסדר וקיבל זכויות רק בשנת 1953. בשנת 1960 התגוררו ביישוב 253 תושבים בלבד. האזור מתאפיין באקלים תת-ארקטי, טמפרטורת בקיץ יכולה להגיע ל-36 מעלות אך בחורף נרשם שיא של 47.2- בינואר 1962. העיירה קשורה למסילת רכבת על ידי קו "קליפורניה זפר". התחנה שפועלת בקרבת העיר היא תחנת רכבת הגבוהה בארצות הברית היא משרתת גם אתר סקי הקיים באזור. מדיה וקבצים בנושא פרייזר בוויקישיתוף אתר האינטרנט הרשמי של פרייזר (באנגלית) היסטוריית העיירה
רקדן

רקדן הוא אומן המבצע יצירות מחול מול קהל צופים או במסגרת טקס (בטקסים חברתיים, מסורתיים או דתיים). אופן ההבעה האמנותית של הרקדן הוא באמצעות תנועות הגוף. פעילות כרקדן מתקיימת כמקצוע, שבו עיקר עיסוקו של הרקדן הוא בפעילות זו, תמורת תשלום, וכתחביב, שבו הרקדן עוסק בפעילות זו במסגרת להקת חובבים או ללא תמורה כספית. גם אדם העוסק בריקוד באופן פרטי למטרות בילוי בתוך קהל רוקדים, בזוג או לבדו, קרוי רקדן בעת שהוא עוסק בפעילות זו. רקדן מבצע את הכוריאוגרפיות שנמסרות לו על ידי הכוריאוגרף. עקב השליטה בגוף, הכושר והגמישות הנדרשים על מנת לבצע יצירות ריקוד מורכבות, דרושה הכשרה רבת שנים על מנת להפוך לרקדן מקצועי, ואימונים רבים על מנת לשמור על רמה מקצועית נאותה. אנסמבל של רקדנים מקצועיים מכונה להקת מחול, קבוצת מחול או בָּלֶט. שיר חכם, עד איזה גיל רקדנים אמורים להופיע על הבמה, באתר הארץ, 17 באוקטובר 2013 רקדנים, דף שער בספרייה הלאומית
ויליאם אגאדה

ויליאם אגאדה (באנגלית: William Agada; נולד ב-17 בספטמבר 1999) הוא כדורגלן ניגרי, המשחק בעמדת החלוץ בספורטינג קנזס סיטי מליגת ה-MLS. בגיל 18 הצטרף אגאדה לקבוצת הנוער של הפועל קטמון ירושלים, במדיה כבש שמונה שערים בשישה משחקי הליגה. בדצמבר 2017 הצטרף לזו של מכבי תל אביב. בקיץ 2018 שב אגאדה לקטמון, הפעם לקבוצה הבוגרת. ב-2 באוגוסט ערך את הופעת הבכורה שלו בקבוצה, בניצחון 0–1 על הפועל אשקלון במסגרת גביע הטוטו, בו גם כבש את שער הבכורה שלו בקריירה. בעונת 2019/2020 כבש 15 שערי ליגה והיה מלך שערי הקבוצה. ביולי 2020 הצטרף אגאדה בהשאלה להפועל חיפה. ב-7 בנובמבר הבקיע את שער הבכורה שלו בקבוצה, בהפסד 1–2 למכבי נתניה. בקיץ 2021 שב להפועל ירושלים. ב-23 ביוני 2022 חתם אגאדה בספורטינג קנזס סיטי מליגת ה-MLS. הפועל קטמון גביע הטוטו: 2017/2018 ויליאם אגאדה, באתר ההתאחדות לכדורגל בישראל ויליאם אגאדה, באתר Transfermarkt ויליאם אגאדה, באתר Soccerway ויליאם אגאדה, באתר WorldFootball.net ויליאם אגאדה, באתר FootballDatabase.eu מיכאל וייסרמן, ‏‏אגאדה חתם בהפועל חיפה, אז'ובל יחזור?, באתר ספורט1, 27 ביולי 2020 בקיץ בו עבר להפועל חיפה, קטמון שינתה את שמה להפועל ירושלים גיא בן זיו, ‏חוזר להפועל ירושלים: האופציה על אגאדה מומשה, באתר ONE‏, 7 ביוני 2021 חבר חדש לקינדה: וויליאם אגאדה חתם בקנזס, באתר ynet, 23 ביוני 2022
שלמה ג'רבי

שלמה ג'רבי (1952 – 24 בדצמבר 2021) היה כדורגלן ישראלי ששיחק בעמדות הקשר והחלוץ. ג'רבי ערך את הופעתו הראשונה בקבוצה הבוגרת של מכבי תל אביב בגיל 17, ב-4 באוקטובר 1969, במשחק נגד מכבי חיפה במסגרת הליגה הראשונה. באותה עונה זכה עם הקבוצה בדאבל. בעונה לאחר מכן זכה עם הקבוצה באליפות אסיה לקבוצות, ואף כבש בשלב הבתים נגד בנגקוק בנק, ובחצי הגמר נגד צבא דרום קוריאה. ב-1971 עבר ג'רבי להכח רמת גן וזכה עם הקבוצה באליפות בעונת 1972/1973. ב-1975 עבר ג'רבי לבית"ר ירושלים עימה זכה בגביע המדינה בעונת 1975/1976, כשניצח במשחק הגמר את מכבי תל אביב. ב-1978 הצטרף ג'רבי לבית"ר תל אביב וערך עם הקבוצה מספר משחקים אך לבסוף לא חתם בקבוצה עקב פציעה מתמשכת. בהמשך הצטרף להפועל בת ים מליגת המשנה. ג'רבי היה נשוי לאורלי והיו לו 5 ילדים. ב-24 בדצמבר 2021 נפטר מסיבוכים של דלקת ריאות. מכבי תל אביב אליפות (1): 1969/1970 גביע המדינה (1): 1969/1970 אליפות אסיה לקבוצות (1): 1970/1971 הכח רמת גן אליפות (1): 1972/1973 בית"ר ירושלים גביע המדינה (1): 1975/1976 תוך 32 דקות מחץ מכבי ת"א את הבנקאים מבנגקוק - 1:4, על המשמר, 30 במרץ 1971 חגי קרן-צבי, מכבי ת"א - קוריאה 0:2, דבר, 1 באפריל 1971 ג'רבי מחכה למכבי ת"א, דבר, 16 בדצמבר 1971 א. טבק, רכש בחצי מיליון ל"י צפוי השנה בליגות הכדורגל, מעריב, 22 ביוני 1975 אהבה רומן נעורלים שלי ושל שלמה, באתר מאגר סיפורי מורשת, ‏6 בינואר 2015 אשר גולדברג‏, חלוץ העבר שלמה ג'רבי הלך לעולמו בגיל 69, באתר וואלה, 24 בדצמבר 2021
מרטינו

האם התכוונתם ל... בוהוסלב מרטינו – מלחין בוהמי דונלד מרטינו – מלחין אמריקאי ז'אן מרטינו – מנצח ומלחין צרפתי חרארדו מרטינו – כדורגלן ארגנטינאי מרטין
הירונימוס הקדוש כותב (בורגזה)

ג'רולמו הקדוש (הירונימוס הקדוש) (באיטלקית: San Gerolamo) המכונה גם ג'רום הקדוש כותב הוא ציור שמן של האמן קאראווג'ו שצויר בשנת 1605 לערך. היצירה מוצגת בגלריה בורגזה שברומא. גרסה מאוחרת יותר של יצירה זו – הירונימוס הקדוש כותב מוצגת בוולטה שבמלטה, וגרסה דומה הירונימוס הקדוש מהרהר מוצגת במנזר מונטסראט שבספרד. התקופה בה צייר קאראווג'ו את היצירה, הייתה זמן קצר לאחר שיא מאבק בין הפרוטסטנטיזם לכנסייה הקתולית. בעוד שהפרוטסטנטים תמכו בתרגום הביבליה לשפות מקומיות, הקתולים החליטו לקדש את הוולגטה – הגרסה הלטינית של ביבליה שתורגמה מיוונית ועברית על ידי הירונימוס הקדוש במאה הרביעית. מסיבה זו רכש שיפיונה בורגזה את היצירה מיד לאחר מינויו לחשמן על ידי דודו, האפיפיור פאולוס החמישי. בתקופה שקדמה לרפורמציה נהגו לצייר את הירונימוס עם אריה כחיית מחמד וכובע של קרדינל (כגון ציוריהם של אלברכט דירר ואנטונלו דה מסינה המציגים את הירונימוס כקרדינל עשיר), אולם לאחר הרפורמציה שונתה הגישה ובפסלו של ברניני, כמו גם בציורו של קאראווג'ו מצויר הירונימוס כאדם רזה וזקן. קאראווג'ו השתמש באותו דוגמן בו השתמש בציירו את אברהם. הירונימוס יושב בתמונה ומתלבט בקוראו את כתבי הקודש בעוד ידו מורמת, מוכנה להמשיך לכתוב. על ספר נוסף הנמצא על השולחן מצויה גולגולת (המקשרת את הצופה לרזונו השלדי כמעט של הירונימוס), והמזכירה לצופה כי המוות יגיע לכל אדם (ממנטו מורי) בניגוד לספר הקדוש שהוא נצחי. מדיה וקבצים בנושא הירונימוס הקדוש כותב בוויקישיתוף
אלי סניור

אלי סניור (נולד ב-28 במרץ 1976) הוא עיתונאי ישראלי. משמש כראש דסק הפלילים בחדשות 13. אלי סניור נולד וגדל בבת ים. למד בבית הספר טבנקין בבת ים, ובתיכון למד בגימנסיה גן נחום מקיף ד' ראשון לציון. בצבא שירת בחיל הלוגיסטיקה. החל את דרכו בתקשורת ככתב ספורט ברשת המקומונים של "ידיעות תקשורת". והיה כתב מוניציפלי של הערים נס ציונה, ראשון לציון, תל אביב, וכתב פלילים באזור השפלה. עם הקמת האתר ynet ב־2000 הצטרף לצוות הכותבים, ככתב פלילים באזור מרכז, תא להב 433 ומטה ארצי. הוא שימש כתב של אותם תחומים גם בעיתון ידיעות אחרונות. בהמשך היה כתב ספורט בידיעות אחרונות וכיסה בין היתר את מועדון ספורט אשדוד והתחום הפלילי בספורט. בין הישגיו העיתונאיים הבולטים של סניור: האיומים מהעולם התחתון שהביאו להגלייתו של השחקן חיים רביבו מהארץ. חתימת הסכם עד מדינה עם ניר חפץ. התחקיר על פרשת זיוף וטיוח ביחידת להב 433 של המשטרה, שבמסגרתה קציני משטרה בכירים ביחידה להב 433 היו שותפים לזיוף דוח מבצעי ולהעלמת מסמכים בניסיון לטייח רשלנות של אחד משוטרי היחידה. טיוח שהייתה שותפה לו צמרת היחידה, כולל קצינים שקודמו מאז. בעקבות התחקיר החליט נציב תלונות הציבור על הפרקליטות, השופט בדימוס דוד רוזן, לפתוח בבדיקה מקיפה של האירוע, כולל הסיבה שבגללה נסגר התיק במח"ש. פרסום הפרוטוקול שתיעד את האישור שנתנה צמרת המשטרה לאירוע שבו התרחש האסון הר מירון, בעקבותיו קצינים בכירים קראו למפכ"ל המשטרה קובי שבתאי להתפטר. ב-25 בנובמבר 2021 עבר לערוץ 13 והתמנה לכתב הפלילים במקום מאור צור. הוא בעל תואר ראשון בתקשורת ומדעי המדינה מהאוניברסיטה הפתוחה. סניור בזוגיות עם נעמה כהן פרידמן, דוברת מחוז דן במערך הכבאות. מתגורר בבית דגן. מדיה וקבצים בנושא אלי סניור בוויקישיתוף אלי סניור, באתר חדשות 13 אלי סניור, ברשת החברתית פייסבוק אלי סניור, ברשת החברתית אקס (טוויטר) אלי סניור, חיים רביבו עוזב את הארץ בעקבות איומים עליו, באתר ynet, 6 ביולי 2008 אלי סניור, חשיפה: ניר חפץ במגעים לחתימה על הסכם עד מדינה, באתר ynet, 5 במרץ 2018 אלי סניור, הטיוח הגדול של להב 433, באתר "ידיעות אחרונות", 5 ביוני 2020 אלי סניור, בעקבות התחקיר: בדיקה בפרשת הטיוח בלהב 433, באתר ynet, 7 ביוני 2020 אלי סניור, מי התנגד, מי הזהיר ומי התעלם? הפרוטוקול המשטרתי הסודי מאסון מירון, באתר ynet, 23 בספטמבר 2021 דוד ורטהיים‏, מכה ל-ynet: כתב הפלילים הוותיק אלי סניור עובר לחדשות 13, באתר וואלה, 25 בנובמבר 2021